גדעון אלטשולר

גדעון אלטשולר (אלשור) (ט"ו בשבט תרפ"ח; 6 בפברואר 1928 – ט"ז בחשוון תשס"ט; 14 בנובמבר 2008) היה איש צבא, מוותיקי קציני חיל השריון בצה"ל, שימש ראש המטה של אריאל שרון במלחמת יום הכיפורים. היה חבר התנועה למען ארץ ישראל השלמה, ממייסדי התחייה ומזכ"לה, וממקימי חוג הקצינים לביטחון ושלום. ממייסדי היישוב כרמי יוסף.

ביוגרפיה
גדעון אלטשולר נולד בחיפה וגדל ברחובות. אביו הוא נקדימון אלטשולר, בנו של
יצחק זאב אלטשולר, מחלוצי העלייה הראשונה וממייסדי המושבה רחובות. אמו, חיה לבית אפשטיין, הייתה נצר לעליית החסידים בשנת 1777. אמה פרל לבית יפה, ילידת חברון, הייתה מצאצאי ישראל יפה, "המדפיס מקאפוסט".

בשנת 1942, בהיותו בכתה ח', גויס גדעון אלטשולר להגנה על ידי מדריכו במכבי צעיר, אך בנערותו הצטרף לאצ"ל, ואחר כך התנדב לבריגדה היהודית. הוא שירת בגדוד השלישי של הבריגדה במצרים, בהולנד ובבלגיה.

במלחמת העצמאות שירת בגדוד 52 של חטיבת גבעתי ולחם בקרבות בלטרון, בתל א-ריש ובדרום. לאחר המלחמה למד מזרחנות ומדע המדינה באוניברסיטה העברית בירושלים. 

בשנים 1951-1950 שב לשרת בגדוד 52 שימש קצין מודיעין וסגן מפקד פלוגה. בשנים 1953-1951 פיקד על פלוגה בגדוד 51 בחטיבת גבעתי. בשנים 1956-1955 שימש כקצין לתפקידים מיוחדים (קת"ם) ביחידת מודיעין 10 באגף המודיעין. ב-1956 מונה לראש ענף חי"ר בבסיס האימונים הפיקודי של פיקוד המרכז ולאחר מכן שימש קצין אג"ם של חטיבה 10.

ב-1958 עבר הסבה לשריון ובשנים 1960-1959 פיקד על פלוגת טנקים בגדוד 52 של חטיבה 7. למד בפו"ם ובמינוי משני פיקד על פלוגת טנקים בגדוד 95 בחטיבה 10. בשנים 1963-1962 הדריך בקורס מפקדי פלוגות בבית הספר לשריון ובמינוי משני פיקד על גדוד 268 בחטיבה 60. בשנים 1964-1963 שימש קצין ההדרכה של מפקדת גייסות השריון.

בשנים 1964–1965 היה מפקד גדוד 52, והשתתף ב"מלחמה על המים" מול צבא סוריה. במלחמת ששת הימים היה סגן מפקד חטיבה 60 ונפצע בקרבות בסיני.

בשנת 1969 הקים את חטיבה 274, שהייתה הכוח המשוריין הראשון של טנקים רוסיים מדגם "טירן" T-54 ו-T-55 אשר נלקחו שלל במלחמת ששת הימים. תג החטיבה עוצב על ידי בן דודו גרשון גרא. חטיבה 274 כללה ארבעה גדודים, שהתאמנו לצליחת תעלת סואץ, למקרה הצורך.

בפרוץ מלחמת יום הכיפורים שימש ראש מחלקת תורת לחימה (תו"ל) במחלקת ההדרכה ובמינוי משני היה ראש המטה של אוגדה 143. האוגדה בפיקודו של אריאל שרון לחמה בקרבות הבלימה בסיני וצלחה את תעלת סואץ לעומק מצרים. לאחר מלחמת יום הכיפורים, ב-1974, נשלח לכורדיסטן לארגן את אימון השריון של הפשמרגה, הצבא הכורדי, ונפגש עם המנהיג הכורדי מולא מוסטפא ברזאני. השתחרר מצה"ל ב-1975, בדרגת אלוף-משנה.

אלטשולר היה בעל אידאולוגיה לאומית עקבית. עם שחרורו מצה"ל הצטרף לתנועה למען ארץ ישראל השלמה. נטל חלק בעליות על הקרקע באלון מורה ובקדומים. השתתף בשביתות הרעב מול משרד ראש הממשלה במחאה על הסכמים מדיניים שהיו כרוכים בפשרות מדיניות. כשהפגין נגד ביקור נשיא ארצות הברית ג'ימי קרטר בכנסת נעצר על ידי המשטרה ושהה במעצר מספר ימים.

היה ממייסדי "התחיה" וכיהן כמזכ"ל התנועה. לימים הצטרף לצומת, ואחר כך פרש ממנה. היה בין מקימי חוג הקצינים לביטחון ושלום, ועבד בשיתוף פעולה עם חוג הפרופסורים לחוסן מדיני וכלכלי. לפני יישום תוכנית ההתנתקות מגוש קטיף קרא לסרב פקודה.

אלטשולר היה ממייסדי היישוב הקהילתי כרמי יוסף במועצה האזורית גזר, ובמשך שנים עמד בראש שני הוועדים ביישוב – ועד האגודה והוועד המקומי.

גדעון אלטשולר היה נשוי לחרות, ולהם חמש בנות. בתם היא ד"ר מור אלטשולר. בתם בשמת שלומציון נשואה לרב ארז סלע, מחבר הספר "ארזי הלבנון" על מסכת נזיר, העומד בראש מיזם אוצר החכמה. 

נפטר ב-14 בנובמבר 2008 בגיל 80,  והובא למנוחות בבית העלמין של כרמי יוסף.

קישורים חיצוניים

 גדעון אלטשולר באתר "50 שנה למלחמת יום הכיפורים" של ארכיון צה"ל ומערכת הביטחון, דצמבר 2024
 "הוא היה ארץ ישראל", לזכרו של אבא, ד"ר מור אלטשולר

 עדות אל"ם אלטשולר גדעון - רמ"ט אוגדה 143, 30.1.74, באתר המרכז למלחמת יום הכיפורים
 עדות אל"ם גדעון אלטשולר - רמ"ט אוגדה 143, בפני אוספי החומר בוועדת אגרנט, 17.2.1974, באתר המרכז למלחמת יום הכיפורים

הערות שוליים

קטגוריה:חברי התנועה למען ארץ ישראל השלמה
קטגוריה:אנשי היישוב ילידי הארץ
קטגוריה:כרמי יוסף: אישים
קטגוריה:בוגרי האוניברסיטה העברית בירושלים
קטגוריה:חיילי צה"ל במלחמת יום הכיפורים
קטגוריה:משפחת אלטשולר
קטגוריה:מייסדי יישובים בארץ ישראל
קטגוריה:פעילי מפלגת התחיה
קטגוריה:פעילי מפלגת צומת
קטגוריה:מפקדי חטיבה 274
קטגוריה:לוחמי הבריגדה היהודית
קטגוריה:מפקדי גדודים בחטיבה 7
קטגוריה:חיילי חטיבת גבעתי (תש"ח)
קטגוריה:חיילי חיל השריון במלחמת ששת הימים
קטגוריה:ישראלים שנולדו ב-1928
קטגוריה:ישראלים שנפטרו ב-2008